คอทองแดงหนาว! รัฐขึ้นภาษีเหล้า-เบียร์เกินเท่าตัว
คอทองแดงหนาว! รัฐบาลปรับภาษีสรรพสามิตใหม่ โดยปรับเพดานอัตราภาษีเหล้า-เบียร์เพิ่มจาก 400 บาท เป็น 1,000 บาท หรือเพิ่มขึ้น 1.5 เท่า 
27 ก.พ. 2560

คอทองแดงหนาว! รัฐบาลปรับภาษีสรรพสามิตใหม่ โดยปรับเพดานอัตราภาษีเหล้า-เบียร์เพิ่มจาก 400 บาท เป็น 1,000 บาท หรือเพิ่มขึ้น 1.5 เท่า 
ผู้สื่อข่าวรายงานว่า วานนี้  (26 ก.พ.) มีรายงานว่า ภาษีสรรพสามิตได้ปรับวิธีการจัดเก็บจากราคาขายส่งหน้าโรงงาน เปลี่ยนมาเป็นราคาขายปลีกแนะนำ ทั้งนี้คาดว่ามีผลบังคับใช้ 180 วัน หลังประกาศในราชกิจจานุเบกษา ซึ่งทางกรมสรรพาสามิต ต้องเร่งดำเนินการทำกฎหมายลูกประกอบ ประมาณ 80 ฉบับ โดยเฉพาะเรื่องการกำหนดพิกัด
โดยโครงสร้างภาษีใหม่ เบียร์และไวน์ จะมีการปรับอัตราภาษีตามปริมาณจะปรับเพิ่มขึ้นจาก 300 และ 2,000 บาท เป็น 3,000 บาท เพิ่มขึ้น 0.5 เท่า และปรับอัตราตามมูลค่าลดลงจาก 60 เปอร์เซ็นต์ และ 50 เปอร์เซ็นต์ เหลือ 30 เปอร์เซ็นต์ ส่วนเพดานอัตราภาษีตามปริมาณของสุรา ปรับเพิ่มจาก 400 บาท เป็น 1,000 บาท หรือเพิ่มขึ้น 1.5 เท่า หรือ 150 เปอร์เซ็นต์ ส่วนอัตราตามมูลค่า 30 เปอร์เซ็นต์ ลดลงจาก 50 เปอร์เซ็นต์ ขณะที่กฎหมายปัจจุบันอัตราภาษีของเบียร์ตามมูลค่า เพดานสูงสุดที่ 60 เปอร์เซ็นต์ แต่จัดเก็บจริง 48 เปอร์เซ็นต์ ส่วนไวน์ เพดานอยู่ที่ 60 เปอร์เซ็นต์ จัดเก็บจริง 0-36 เปอร์เซ็นต์ และสุรากลั่น อยู่ที่ 50 เปอร์เซ็นต์ จัดเก็บจริง 4-25 เปอร์เซ็นต์
ทั้งนี้จากโครงสร้างภาษีดังกล่าว ทำให้เพดานอัตราภาษีของเครื่องดื่มแอลกอฮอล์จะขยับขึ้น เนื่องจากฐานที่นำมาใช้ในการคำนวณภาษีเพิ่มขึ้น เปลี่ยนมาเป็นราคาขายปลีกแนะนำ สำหรับอัตราการจัดเก็บจริงนั้น จะยึดหลักว่า ภาษีใหม่จะไม่เพิ่มภาระให้ผู้ประกอบการและผู้บริโภค ซึ่งคาดว่าจะประกาศอัตราได้ 1 สัปดาห์ก่อนภาษีจะมีผลบังคับใช้
ขณะที่ นายสมชาย พูลสวัสดิ์ อธิบดีกรมสรรพสามิต เปิดเผยว่า คณะรัฐมนตรีมีคำสั่งในท้ายร่างกฎหมาย เมื่อครั้งที่กรมสรรพสามิตเสนอว่า ภาษีใหม่จะต้องไม่เพิ่มภาระให้กับผู้ประกอบการและไม่กระทบต่อราคาสินค้าเพิ่มขึ้น ไม่เพิ่มภาระให้ประชาชน ผู้ประกอบการจะขึ้นราคาสินค้าด้วยเหตุผลว่าภาษีเพิ่มขึ้นไม่ได้ กรมสรรพสามิตจะมีฐานข้อมูลของราคาขายปลีกแนะนำของสินค้ากว่า 1,000 สินค้า ซึ่งจะเป็นฐานข้อมูลเพื่อนำมาเปรียบเทียบกับราคาขายปลีกแนะนำที่ผู้ประกอบการแจ้งเข้ามา โดยหากมีราคาที่ใกล้เคียงกันก็ไม่มีปัญหา กรมสรรพสามิตสามารถประกาศได้เลย